अमेरिकी कूटनीति में भारत की अहम भूमिका : ब्लेक  
अमेरिका के एक शीर्ष अधिकारी का कहना है कि एशिया की ओर बढ़ रहे भूराजनीति केंद्र में अमेरिकी कूटनीति में भारत की महत्वपूर्ण भूमिका है।
अमेरिका के एक शीर्ष अधिकारी का कहना है कि एशिया की ओर बढ़ रहे भूराजनीति केंद्र में अमेरिकी कूटनीति में भारत की महत्वपूर्ण भूमिका है। अधिकारी ने सुझाव दिया कि समुद्री डकैती निरोधी प्रयास भारत और चीन के साथ त्रिकोणीय सहयोग को प्रोत्साहित कर सकते हैं।  दक्षिण एवं मध्य एशिया के सहायक विदेश मंत्री राबर्ट ब्लेक ने एशिया में एक वास्तविक ताकत के रूप में भारत की प्रशंसा करते हुए बुधवार को कहा कि अमेरिका को चीन के साथ भी काम करना चाहिए।  ब्लेक ने जॉन्स हॉपकिंस विश्वविद्यालय के 'स्कूल ऑफ एडवांस्ड इंटरनेशनल स्टडीज' में अमेरिकी क्षेत्रीय कूटनीति पर दिए अपने भाषण में कहा कि 'भारत के साथ वाशिंगटन के कूटनीतिक सम्बंध जिस दुनिया में हम रहते हैं उसे आकार देंगे।'   ब्लेक ने कहा कि 19वीं शताब्दी में ब्रिटेन की और 20वीं शताब्दी में अमेरिकी नौसैनिक ताकत ने वैश्विक व्यापार बढ़ाने में मदद पहुंचाई थी।   उन्होंने कहा, "अब शायद यह अमेरिकी, भारतीय और चीन की नौसेनाएं होंगी जो 21वीं शताब्दी में वैश्विक व्यापार मार्गो की सुरक्षा सुनिश्चित करेंगी।"  ब्लेक ने कहा, "वैश्विक व्यापार मार्गो की सुरक्षा जो समुद्री लूट के अभिशाप को समाप्त कर रही है। इसके लिए यदि अमेरिका, भारत और चीन समुद्र में अपना सहयोग शुरू करते हैं तो उनके लिए इस अभिशाप से निपटना सामान्य बात होगी।"  इसके अलावा ब्लेक ने विदेश मंत्री हिलेरी क्लिंटन द्वारा गत जुलाई में चेन्नई में दिए गए बयान का उल्लेख करते हुए कहा कि क्लिंटन ने कहा था कि भारत क्षेत्र के भविष्य को सकारात्मक आकार देने की क्षमता रखता है।